钦定古今图书集成/明伦汇编/氏族典/第057卷 > 徐齐聃
## 钦定古今图书集成/明伦汇编/氏族典/第057卷 > 徐齐聃

按《唐书徐齐聃传》：“齐聃，字将道，湖州长城人。世客冯
翊，梁慈源侯整四世孙。八岁能文，太宗召试，赐所佩
金削刀。举弘文生，调曹王府参军。高宗时，为潞王府
文学、崇文馆学士，侍皇太子讲修书于芳林门。时姑
为帝婕妤，嫌以恩进，故求出为桃林令，召为沛王侍
读，再迁司议郎，皆不就，累进西台舍人。齐聃善文诰”，
帝爱之，令侍皇太子及诸王属文。以职枢剧，许间日
一至。坐漏禁中事，贬蕲州司马，又流钦州。卒，年四十
四，睿宗时，赠礼部尚书。子坚。

===徐𪟝〈父盖　子震〉===按《唐书李𪟝传》：“𪟝字懋功，曹州离狐人。本姓徐氏，客
卫南，家富，多僮仆，积粟常数千锺，与其父盖皆喜施
贷，所周给无亲疏之间。隋大业末，韦城翟让为盗，𪟝
往从之。李密亡命雍丘，𪟝说让，推密为主，以奇计破
王世充。密署𪟝右武候大将军东海郡公，以麾下兵
五千付𪟝，袭黎阳守之。武德二年，密归朝廷，𪟝乃录”
郡县户口，启密自上。帝曰：“纯臣也。”诏授黎州总管，封
莱国公，赐姓，附属籍。徙封曹，封盖济阴王，固辞，改舒
国公。及密诛，𪟝请收葬，从之。俄为窦建德所陷，使复
守黎阳。三年，自拔来归。从秦王伐东都，降沈悦，平建
德，俘世充，破刘黑闼、徐圜朗。累迁左监门大将军。圜
朗复反，诏𪟝为河南大总管讨平之。太宗即位，拜并
州都督。贞观三年，为通漠道行军总管，出《云中》，与突
厥战，颉利降，诏拜光禄大夫，行并州大都督府长史，
徙封英，治并州。十六年，以威肃闻。薛延陀子大度设
侵李思摩，诏𪟝为朔方道行军总管，击度设。以功封
一子为县公。晋王为皇太子，授詹事，兼左卫率，俄同
中书门下三品。帝征高丽，以𪟝为辽东道行军大总
管，从战功多，封一子为郡公。延陀部落乱，讨破之。改
太常卿，仍同中书门下三品，复为詹事。𪟝既忠力，帝
谓可托大事。尝疾，谓太子曰：“尔于𪟝无恩，今以事出
之。我死，宜即授以仆射，彼必致死力矣。”乃授叠州都
督。高宗立，召为尚书左仆射。永徽元年，求解仆射，以
开府仪同三司知政事。四年，进司空。帝欲立武昭仪
为皇后，褚遂良等持不可。𪟝曰：“此陛下家事，无须问
外人。”帝意遂定。帝东封泰山，为封禅大使。高丽莫离
支男生为其弟所逐，诏𪟝为辽东道行军大总管讨
之，破其国。进位太子太师。总章二年卒，年八十六。谥
贞武。𪟝子震嗣，终桂州刺史。震子敬业、敬猷。